b'\n_START_ARTICLE_\nSteroidni hormon\n_START_PARAGRAPH_\nSteroidni hormoni so hormoni steroidne strukture in nastanejo z oksidacijo sterolov. Od holesterola se razlikujejo po stranski alkilni skupini, ki jo steroidni hormoni nimajo. Zato so tudi nekoliko bolj polarni. Delimo jih na kortikosteroide in spolne hormone. Po krvi potujejo s beljakovinskimi prena\xc5\xa1alci, ker so sami slabo topni v telesnih teko\xc4\x8dinah. Skozi membrano celic preidejo brez prena\xc5\xa1alcev, saj so lipidotopni. Ve\xc5\xbeejo se na receptorje v citoplazmi ali jedru. Usmerjajo izra\xc5\xbeanje genov, zato odzivi niso tako hitri kot pri peptidnih hormonih. Kortikosteroidi nastajajo v sredici (korteksu) nadledvi\xc4\x8dne \xc5\xbeleze in jih delimo na glukokortikoide, ki vplivajo na presnovo ogljikovih hidratov in beljakovin, in na mineralokortikoide, ki uravnavajo koncentracijo elektrolitov v krvi. Spolni hormoni nastajajo v glavnem v spolnih \xc5\xbelezah; nadalje jih razdelimo na androgene, estrogene in progestagene._NEWLINE_Sorodno strukturo ima tudi vitamin D.\n_START_SECTION_\nSinteza\n_START_PARAGRAPH_\nNaravni steroidni hormoni nastajajo iz holesterola, in sicer predvsem v spolnih \xc5\xbelezah in v skorji nadledvi\xc4\x8dne \xc5\xbeleze. Iz holesterola nastane pregnenolon, ta pa je izhodna spojina za \xc5\xa1tevilne presnovne poti in posledi\xc4\x8dno nastanejo razli\xc4\x8dne steroidne strukture. Nadaljnje spremembe in katabolne reakcije potekajo v jetrih, drugih obkrajnih tkivih in tudi v ciljnih tkivih.'